Professor i sundhedsøkonomi ved Aalborg Universitet, Lars Ehlers, mener, at Region Nordjylland har ramt rigtigt med den nye aftale om ambulancekørsel i landsdelen. Falck har stået for opgaven i årtier, men fra april 2020 bliver det regionen selv i samarbejde med firmaet PreMed, som skal deles om ambulancekørslen. - Jeg synes umiddelbart, at det er en udbudsforretning, som er kørt lige efter bogen. Både Rigsrevisionen og Konkurrencestyrelsen har tidligere kritiseret alle regioner for at bruge konkurrenceinstrumentet for lidt. Det har man så gjort nu i Nordjylland, hvor der er to aktører til at løse opgaven, siger professor i sundhedsøkonomi ved Aalborg Universitet, Lars Ehlers. Med den nye aftale deler Region Nordjylland og PreMed ambulancekørslen, så regionen servicerer delområderne Aalborg og Nord, mens PreMed skal dække Vest og Syd. Regionen har 26 ambulancer og 11 sygetransporter at gøre godt med. PreMed får 18 ambulancer og fire sygetransporter at køre i. Beregninger viser, at Region Nordjylland sparer 26 millioner kroner ved den manøvre. Med udbudsforretningen af ambulancekørslen i Nordjylland har man sparet omkring 10 procent ved at skabe konkurrence. - Det er en tendens, vi har set over de sidste 20 til 30 år inden for public management, siger Lars Ehlers. Aftale vedtaget med knebent flertal Aftalen om ambulancekørslen i Nordjylland er vedtaget med 23 ja-stemmer og 18 nej-stemmer. Udenfor aftalen står De Konservative, Dansk Folkeparti og Venstre. Venstre-kvinden Lone Sondrup er dog gået imod sit parti og har stemt ja. Splittelsen i regionsrådet vækker undren. - Det har været liberal politik at skabe konkurrence ved at sende ting i udbud. Det, der er lidt specielt i denne her sag, er jo, at man konkurrenceudsætter noget, som tidligere har været på private hænder. Faktisk et monopol. Det, som modellen for udbud siger er, at monopol er noget skidt. Det gælder ligegyldigt, om der er tale om et privat eller et offentligt monopol, siger Lars Ehlers. Du kan se hele debatten i Fokus på TV2 Nord eller lige her:

Referat:
Tre partier i regionsrådet står uden for den aftale om fremtidens ambulancekørsel i Nordjylland, som et flertal vedtog den 2. februar. Uenigheden undrer en sundhedsøkonom, som vurderer at udbuddet er kørt efter bogen. Det siger han i en tv-debat på TV2 Nord.